തെരുവ് നായ്ക്കള്ക്ക് നേരെ നടന്ന ക്രൂരത രഞ്ജിനി ഹരിദാസിന്റെ നേതൃത്വത്തില് തൃക്കാക്കര നഗരസഭയ്ക്ക് മുന്നില് പ്രതിഷേധം എറണാകുളം: മൃഗങ്ങള്ക്ക് എതിരെ നടക്കുന്ന ക്രൂരതയ്ക്കെതിരെ രഞ്ജിനി ഹരിദാസിന്റെ നേതൃത്വത്തില് മൃഗസ്നേഹികളുടെ പ്രതിഷേധം. തൃക്കാക്കര നഗരസഭയ്ക്ക് മുന്നിലാണ് മൃഗസ്നേഹികള് പ്രതിഷേധവുമായി എത്തിയത്. കഴിഞ്ഞ ദിവസം 30 നായ്ക്കളുടെ ജഡം തൃക്കാക്കര നഗരസഭാ യാര്ഡില് കണ്ടെത്തുകയായിരുന്നു. തുടര്ന്ന് ഹൈക്കോടതി ഇടപെടുകയും പൊലീസ് പ്രതികളെ അറസ്റ്റ് ചെയ്യുകയും ഉണ്ടായി. നായ്ക്കളെ കൊന്നത് നഗരസഭയുടെ നിര്ദേശ പ്രകാരമാണ് എന്ന് പ്രതികള് മൊഴി നല്കിയതായാണ് സൂചന. ഈ സാഹചര്യത്തിലാണ് രഞ്ജിനി ഹരിദാസിന്റെ നേതൃത്വത്തിലുള്ള മൃഗസ്നേഹികള് പ്രതിഷേധം നടത്തിയത്. നായ്ക്കളെ കൈകളില് പിടിച്ചുകൊണ്ടാണ് പ്രധിഷേധം. കുറ്റവാളികള്ക്ക് എതിരെ ഉചിതമായ നടപടി എടുക്കണമെന്ന് ആവശ്യമാണ് മൃഗസ്നേഹികള് ഉന്നയിക്കുന്നത്. ഈ ആവശ്യം പരിഗണിച്ചാല് മാത്രമേ പ്രതിഷേധം അവസാനിപ്പിക്കുകയുള്ളു എന്നും ഇവര് പറഞ്ഞു.